ქრისტიან-დემოკრატიული მოძრაობა

ქრისტიან-დემოკრატიული მოძრაობა — მემარჯვენე-ცენტრისტული პოლიტიკური პარტია საქართველოში.

ისტორია

პარტია დააფუძნეს ტელეკომპანია „იმედის“ ყოფილმა ჟურნალისტებმა 2008 წლის თებერვალში. პარტიამ კარგი შედეგი აჩვენა პირველივე არჩევნებში. 2008 წლის საპარლამენტო არჩევნებში ისინი გავიდნენ მესამე ადგილზე, მიიღეს ხმათა 8,66 % და 6 მანდატი პარლამენტში.

პარტია მონაწილეობდა 2010 წლის თვითმართველობის არჩევნებში. ამ არჩევნებში პარტია უკვე მეორე ადგილზე გავიდა ხმათა 11,9 %-ით. პარტიის შედეგები უკეთესი იყო რეგიონებში, ვიდრე თბილისში. 2010 წლის საკრებულოში პარტია სამი მანდატით იყო წარმოდგენილი — ჯაბა სამუშია, ზაზა გაბუნია და კახა ბროკიშვილი, რომელმაც ინგა გრიგოლია შეცვალა. 2013 წელს ჯაბა სამუშიამ ზაზა გაბუნიასთან ერთად „ქრისტიან-დემოკრატები“ დატოვა და საკრებულოში „ქართული ოცნების“ ფრაქციას შეუერთდა.

2012 წლის საპარლამენტო არჩევნებში პარტია, მართალია, გავიდა მესამე ადგილზე, მაგრამ მიიღო ხმათა 2,04% და დარჩა პარლამენტს მიღმა. 2013 წლის საპრეზიდენტო არჩევნებში პარტიის ლიდერმა, გიორგი თარგამაძემ, მიიღო ხმათა 1,06% და გავიდა მეხუთე ადგილზე. ამის შემდეგ, 2014 წლის მარტში გიორგი თარგამაძე წავიდა პოლიტიკიდან.გიორგი თარგამაძე პოლიტიკურ საქმიანობას წყვეტს 2014 წლის გაზაფხულზე ქრისტიან-დემოკრატიული მოძრაობა და დემოკრატიული მოძრაობა — ერთიანი საქართველო გაერთიანდნენ და ჩამოყალიბდა „გაერთიანებული დემოკრატიული მოძრაობა“. 2014 წლის 6 მაისს გაერთიანებული დემოკრატების თავმჯდომარედ აირჩიეს ნინო ბურჯანაძე. ქრისტიან-დემოკრატთა ნაწილმა გააპროტესტა ყრილობის გადაწყვეტილება.  პარტიის წევრები ამბობდნენ, რომ  „ქრისტიან-დემოკრატიული მოძრაობის“ მიერ 6 მაისს მოწვეულ ყრილობას (სადაც ბურჯანაძე პარტიის თავმჯდომარედ აირჩიეს) არ ესწრებოდა „ქდმ“-ს დელეგატების უდიდესი უმრავლესობა, ვისაც პარტიის ახალი თავმჯდომარის ბედი უნდა გადაეწყვიტა. ქდმ-ს რაიონული ლიდერები აღნიშნავდნენ, რომ ყრილობას არ ესწრებოდნენ კომიტეტის თავმჯდომარეები, რომლებიც ყველა ნორმის მიხედვით დელეგატებად უნდა ყოფილიყვნენ წარმოდგენილნი. ქრისტიან-დემოკრატიული მოძრაობის  თბილისის ორგანიზაციის ხელმძღვანელმა გოჩა ჯოჯუამ პარტიის წევრებთან ერთად დაიწყო სამართლებრივი დავა ნინო ბურჯანაძის წინააღმდეგ. 2015 წლის 7 აგვისტოს თბილისის საქალაქო სასამართლომ 6 მაისს გამართული ყრილობის გადაწყვეტილება არალეგიტიმურად მიიჩნია. ნინო ბურჯანაძის "ქრისტიან-დემოკრატიული მოძრაობის" თავმჯდომარეობა არალეგიტიმურად ცნო 2017 წლის 8 ივნისს უზენაესმა სასამართლომ ნინო ბურჯანაძის თავმჯდომარედ არჩევა ბათილად გამოაცხადა. 2017 წლის 17 სექტემბერს ჭადრაკის სასახლეში გამართულ ყრილობაზე ქრისტიან-დემოკრატიული მოძრაობის თავმჯდომარედ აირჩიეს გოჩა ჯოჯუა.„ქრისტიან-დემოკრატიული მოძრაობის“ ყრილობამ თავმჯდომარედ გოჩა ჯოჯუა აირჩია

შედეგები არჩევნებში

 წელი  არჩევნები მიღებული პროცენტი  შენიშვნა  2008   საპარლამენტო  8.66%  6 მანდატი  2010   ადგილობრივი 11.9%  მეორე ადგილი 2012   საპარლამენტო 2.04% ვერ გადალახა ბარიერი 2013   საპრეზიდენტო 1.06%  მეხუთე ადგილი 2018   საპრეზიდენტო 0.12%  მეთხუთმეტე ადგილი

სქოლიო

კატეგორია:საქართველოს პოლიტიკური პარტიები
კატეგორია:კონსერვატიული პარტიები საქართველოში
კატეგორია:2008 წელს დაარსებული პოლიტიკური პარტიები